Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Друштво за генетски истражувања ГЕНЕМ ЛАБС ДОО Гевгелија, поднесена против Македонска академија на науките и уметностите, по предметот Барање за пристап до информации од јавен карактер, на 25.01.2024 година го донесе следното

 **Р Е Ш Е Н И Е**

1. Жалбата изјавена од Друштвото за генетски истражувања ГЕНЕМ ЛАБС ДОО Гевгелија, поднесена против Македонската академија на науките и уметностите, заведена во Агенцијата под бр. 08-433 на 17.01.2024 година, по предметот Барање за пристап до информации одјавен карактер **СЕ УВАЖУВА**.

2. **СЕ ЗАДОЛЖУВА** Имателот на информации да му ја достави бараната информација н аБарателот на начин и во форма наведени во Барањето.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Друштвото за генетски истражувања ГЕНЕМ ЛАБС ДОО Гевгелија, како што е наведено во Жалбата, преку електронска пошта, на 31.10.2023 година поднело Барање за пристап до информации од јавен карактер до Македонската академија на науките и уметностите, со кое побарало по е-маил да му се достави електронски запис од следната информација:

„Целокупната документација за јавна набавка со број на оглас: 13116/2023. Под целокупната документација се подразбираат сите документи за постапката кои сте должни да ни ги доставите според ч. 4 и чл.12 од ЗСПИЈК“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под бр. 08-433 на 01.12.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-433 од 13.12.2023 година Жалбата ЈА УВАЖИи му наложи на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

Имателот на информации не достави известување до Агенцијата за спроведување на Решението на Агенцијата.

Барателот на информации на 17.01.2024 година до Агенцијата повторно достави Жалба заведена под бр.08-433 во која е наведено: „....поради не почитување на решението бр.08-433...поднесуваме Втора Жалба против имателот на информациите и бараме Агенцијата да се произнесе. Дополнително, до Агенцијата покренуваме барање за изречување на прекршочни санкции против одговорните лица кои одбиваат да се произнесат кон нашето барање“.

Агенција, преку е-маил заведен под бр.08-433 од 17.01.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата ја уважи и го задолжи Имателот на информации на Барателот да му ги достави бараните инјформации на начин и во форма наведени во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-433 од 13.12.2023 година и на Барателот не му ја доставил бараната информација.

Агенцијата утврди дека Имателот на информации не постапил согласно одредбите од Законот за слободен пристап до информации од јавен карактер, со тоа што не постапил по Барањето за пристап до информации од јавен карактер и не донел решение согласно членот 20 од Законот за слободен пристап до информации од јавен карактер.

Согласно член 20 став 1 од Законот за слободен пристап до информации од јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе решение“.

Според член 3 став 1 алинеја 2 од Законот за слободен пристап до информации од јавен карактер „информација од јавен карактер" е информација во која било форма што ја создал или со која располага имателот на информацијата согласно со неговите надлежности.

Согласно член 10 став 1 алинеја 1 и алинеја 18 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: податоците од неговите надлежности кои ги извршува, односно му се утврдени со закон; целокупната документација за јавни набавки, за концесиите и за договорите за јавно-приватно партнерство.

На Имателот на информации особено внимание му се обрнува на должноста за почитување на начелото на економичност, ефикасност и ефективност на користењето јавни средства (член 4 од Законот за јавните набавки); начелото на конкуренција помеѓу економските оператори (член 5 од истиот Закон); начелото на еднаков третман и недискриминација на економските оператори (член 7 од истиот Закон); начелото на сразмерност (член 8 од истиот Закон), со посебен осврт на начелото на транспарентност регулирано со член 6 од Законот за јавните набавки, според кое „(1) Договорниот орган ги реализира постапките за јавни набавки на транспарентен начин и во согласност со одредбите на овој закон и прописите донесени врз основа на овој закон, (2) **Начелото на транспарентност се обезбедува со објавување на планот за јавни набавки, огласите и известувањата од овој закон, тендерската документација и договорот за јавна набавка, како и нивните измени и дополнувања**“.

Во конкретниот случај Имателот на информации е должен да постапи согласно укажувањата на Агенцијата да донесе правилно и врз Закон засновано Решение со кое ќе го уважи Барањето и на барателот ќе му одговори на начин и во форма наведени во Барањето.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

 **Директор**

 **Пламенка Бојчева**